Idrettskretsen om VIFs nye arena: - Ikke slik vi ønsker at det skal være

10. november 2015

Vålerenga fikk tomt, og etter å ha solgt den har klubben penger til å bygge en slik arena. Men populistuiske politikerne var ikke i nærheten avå følge den prosedyren som ellers følges ved anleggsvedtak. Pål T. Rørby

Vi ønsker ikke at idrettsanlegg i Oslo skal realiseres på denne måten. Men vi tar til etterretning at det var slik politikerne ønsket det, sier leder i Oslo idrettskrets, Norvald Mo, om at Vålerenga nå kan bygge sin egen arena på en tomt klubben fikk av kommunen.

I 2008 sørget et flertall bestående av Frp, Ap og SV for at bystyret i Oslo vedtok å gi Vålerenga en kommunal tomt for én krone. Ved å selge deler av den til utbyggere kan klubben finansiere en ny arena, noen kilometer unna Ullevaal stadion.

I forrige uke solgte Vålerenga en del av tomten klubben fikk for én krone, og innkasserte 325 millioner. Finansavisen har regnet seg frem til at gaven totalt kan være verd 600 millioner. Ingen andre idrettslag i Oslo får slike gaver av kommunen.

Det er nok noen som mener at Oslo komune forskjellsbehandler byens idrettslag: Les om hva VIF fikk, og hva Lyn ikke fikk.

Ikke «etter boka»

— Det er ikke slik vi ønsker at idrettsanlegg skal realiseres i Oslo. Men nå er dette historie, og jeg ønsker Vålerenga lykke til med stadionet, sier Mo.

Norvald Mo leder Oslo idrettskrets Geir Anders Rybakken �rslien

— Protesterte dere?- Nei, vi tok politikernes avgjørelse til etterretning. Dette var før min tid, men så vidt jeg vet så var det i forbindelse med valgkampen året før at partiene ga Vålerenga og klubbens tilhengere dette løftet. Og det handlet om mer enn toppfotball. Det handlet om byutvikling og det handlet om å gi klubbens bredde- og ungdomssatsing en arena.

- Men lilleputtene trenger ikke en stadion til hundrevis av millioner og tribuner med 18.000 plasser. Er ikke henvisningen til bredden et skinnargument?

— Vel, politikerne har ikke sett det sånn. Men det er ikke slik vi ønsker at prosessen skal være.

Prioriteringsliste

- Hva ønsker dere?

— Vi ser gjerne at lag som har økonomi til det bygger egne anlegg og får kommunens hjelp til det, men hovedmodellen er at kommunene har ansvar for å bygge og drifte idrettsanlegg, og at bygging skjer etter en prioriteringsliste som er utarbeidet av idretten.

— Sto et slikt storstadion for fotball noen få kilometer unna landslagsarenaen Ullevaal på listen over anlegg idretten prioriterte?

— Dette var før min tid, men jeg er ganske sikker på at det ikke gjorde det. Dette var det politikerne som ønsket og ga løfter om i valgkampen, sier Mo.

-Ishall trenger vi

Et års tid etter at fotballstadionet på Valle Hovin innvies, åpner et flunkende ny Jordal Amfi, en storstue som blir to, tre ganger så dyr som ishallen i Stavanger.

Det er også en arena for Vålerenga. Men denne saken ser Mo helt annerledes på.

— 60 år gamle Jordal Amfi har gått ut på dato for mange år siden. Det er allmenn enighet om at Oslo trenger en ny og moderne ishall. Denne hallen lå også inne i OL-planene, og det er bred enighet om at de fleste OL-anleggene skal realiseres selv om det aldri ble noen OL-søknad. Hallen bygges og driftes av Oslo kommune, og at den ligger i nedslagsfeltet til byens største og beste ishockeylag synes jeg ikke er noen ulempe.

- Den blir dyr, 6-700 millioner har vært antydet?

— Foreløpig er det spekulasjoner, først når kommunen har regnet ferdig får vi se hva som står på prislappen. Men for idretten er det selvfølgelig ikke noe mål at det tallet blir større enn det må være. Men en moderne ishall, det ønsker Oslo-idretten seg, sier Norvald Mo